Euskal Testuak I

Jean Etxepare (5)

**BERIBILEZ**

**XI**

**BERTZE BIETAN AGERTZEN**

Gain-behera luze bezain ezti batek bageramatza xuxen bertze herri bildu-bildu, pollit batetarat. Embil aita seme pilotariak hemen direla bizi nik erran orduko, ihardesten dautet bertzeek: *Orio!* Bi oren lehenago iragan bagine, plazaratu zitzaizkikedan ene lagunak, ikusteko «joko garbiaren» aldezkari biak han othe zirenez. Aithor dut jarraiki nintzaikeela gogotik, beso zalu, xuxen, eta indar-neurri onekoa baitute bai aitak bai semeak.

Badugu bertzalde zer ikus, gure bideari goazilarik. Ohartzen gira Bilbaoko olhentzat adailu bereziak egiten dituen fabrikari. Etzen segur hoin handi, gerlako lehen urthean. Aitzin-paretatik hitz larri batzuek iragartzen daukute, han moldatu adailuari sua ezin ditakela aiher. Ez balakite orok, guk bezala, ez dela adailurik su-gar biziskoarentzat guti edo aski minbera ez denik!

Behinik behin, olhetako labeak berotuaren ariaz barnetik erreak eta janak izaiten ohi dira hiru ilhabeteren buruko. Azken gerlaren ondarrerat, lasterrago ere ez othe ziren kaskailtzen? Berri-berritarik egin batzu aldean badituzte beharrik ordaintzat, andeatu direneko. Horrela, lana bethi aitzina badoa, Bilbaon eta... Orion.

1. Itzul itzazu batuerara azpimarraturiko zortzi formak, azter itzazu morfologikoki, sintaktikoki, eta komenta itzazu haien gorabehera formal-semantikoak.

2. Egin itzazu testuari buruzko honako ariketa orokorrak:

2.a. Azter ezazu testuan agertzen den izen-deklinabidea, bereizgarriak diren formei arreta berezia emanez.

2.b. Azter itzazu testuan agertzen diren aditz-izenak eta partizipio burutugabeak (alomorfoak, haien banaketa, eta banaketa honen kokapen dialektala), eta Nor-Nork eta Nor-Nori-Nork saileko laguntzaileak, eta azal itzazu haien gorabehera dialektalak.